Temeljem članka 44. Statuta Općine Omišalj (“Službene novine Primorsko-goranske županije“ broj 5/21), članka 6. stavka 1. Odluke o uvjetima, načinu i kriterijima financiranja izrade projektne dokumentacije za krovne fotonaponske elektrane na području Općine Omišalj u 2022. i 2023. godini (“Službene novine Primorsko-goranske županije“ broj 30/22) i Zaključka Općinske načelnice od 11.10.2022. godine Općina Omišalj raspisuje

**JAVNI POZIV**

**za** **financiranje izrade projektne dokumentacije za krovne fotonaponske elektrane**

**na području Općine Omišalj u 2022. i 2023. godini**

**I. PREDMET JAVNOG POZIVA**

Financiranje izrade projektne dokumentacije za krovne fotonaponske elektrane na području Općine Omišalj u 2022. i 2023. godini.

**II. PRIHVATLJIVI KORISNICI**

Pravo na korištenje sredstava mogu ostvariti fizičke osobe:

* koje su (su)vlasnici obiteljske kuće ili višestambene zgrade koja se nalazi u na području Općine te imaju prijavljeno prebivalište u istoj
* koje su državljani Republike Hrvatske i
* koje nemaju nepodmirenih dugovanja prema Općini.

Uvjet prebivališta obvezan je za prijavitelja, no nije obvezan za sve suvlasnike zgrade.

**III. PRIHVATLJIVI TROŠKOVI**

Pod prihvatljivim troškom za financiranje putem ovog Javnog poziva podrazumijeva se izrada glavnog elektrotehničkog projekta za krovne fotonaponske elektrane maksimalne snage do 30 kW. **Za izradu navedene dokumentacije zadužen je isključivo projektant K-TIM d.o.o., Janka Polića Kamova 101, 51000 Rijeka, OIB 17510171452 (dalje u tekstu: Projektant)**, s kojim je u navedenu svrhu temeljem provedenog postupka jednostavne nabave koji se u Planu nabave Općine Omišalj za 2022. godinu vodi pod evidencijskim brojem 42/22 sklopljen ugovor. Projektna dokumentacija izrađena od strane nekog drugog projektanta neće se smatrati prihvatljivim troškom za financiranje putem ovog Javnog poziva.

**Općina će izradu projektne dokumentacije koja je predmet ovog Javnog poziva financirati u punom iznosu**, na način da će na transakcijski račun Projektanta vršiti plaćanje po izrađenom projektu, pod uvjetom da je za isti izdana elektroenergetska suglasnost za priključak fotonaponske elektrane na mrežu od strane HEP - Operatora distribucijskog sustava d.o.o.

**U sklopu ovog Javnog poziva neće se financirati troškovi izrade projektne dokumentacije za zgrade:**

* koje se nalaze unutar povijesne jezgre naselja Omišalj, sukladno članku 45. Prostornog plana uređenja Općine Omišalj („Službene novine Primorsko-goranske županije“ broj 52/07, 14/10, 19/13, 43/14, 17/15 i 09/17)
* za koje je pokrenut postupak legalizacije sukladno odredbama Zakona o postupanju s nezakonito izgrađenim zgradama („Narodne novine“ br. 86/12, 143/13, 65/17 i 14/19), sve do okončanja postupka.

Troškovi ugradnje fotonaponske elektrane (radovi, nabava i montaža elemenata iste) te svi povezani troškovi, izuzev izrade projektne dokumentacije, nisu predmet financiranja temeljem ovog Javnog poziva.

**IV. NAČIN PODNOŠENJA PRIJAVE**

Financiranje temeljem ovog Javnog poziva moguće je ostvariti temeljem Zahtjeva za financiranje izrade projektne dokumentacije (dalje u tekstu: Zahtjev) koji predstavlja Prilog 1. ovog Javnog poziva, uz kojeg podnositelj obvezno prilaže sljedeće dokaze:

* presliku osobne iskaznice (su)vlasnika, obostrano
* fotografije postojećeg stanja građevine za koju se izrađuje projektna dokumentacija, sa svih strana
* zemljišnoknjižni izvadak (vlasnički list), ne stariji od 60 dana od dana podnošenja Zahtjeva
* dokaz o legalnosti zgrade (uporabna dozvola ili rješenje o izvedenom stanju)
* potvrdu o nepostojanju duga prema Općini, ne stariju od 60 dana od dana podnošenja Zahtjeva (izdaje se temeljem ispunjenog Obrasca Zahtjeva za potvrdu o nepostojanju duga koja predstavlja Prilog 2. ovog Javnog poziva)
* suglasnost ostalih suvlasnika za podnošenje Zahtjeva (ukoliko podnositelj Zahtjeva nije jedini vlasnik).

Sve navedene dokumente podnositelj Zahtjeva može dostaviti u neovjerenoj preslici. Općina Omišalj može od podnositelja zatražiti dostavu izvornika ili ovjerenih preslika traženih dokumenata.

Zahtjev i prateću dokumentaciju je potrebno dostaviti u zatvorenoj omotnici sa naznakom „**Javni poziv – financiranje izrade projektne dokumentacije za krovne fotonaponske elektrane“,** osobno ili putem pošte na adresu:

**OPĆINA OMIŠALJ, Prikešte 13, 51513 Omišalj.**

**V. OBRADA PRIJAVA**

**Zahtjevi za financiranje izrade projektne dokumentacije se obrađuju prema redoslijedu zaprimanja, a moguće ih je podnijeti do utroška raspoloživih proračunskih sredstava, no ne kasnije od 02.10.2023. godine.**

Opravdanost Zahtjeva utvrdit će Povjerenstvo za provedbu financiranja projektne dokumentacije (dalje u tekstu: Povjerenstvo). Ukoliko Povjerenstvo utvrdi da podnositelj Zahtjeva ostvaruje pravo na financiranje, predložit će Općinskoj načelnici donošenje odluke o dodjeli financiranja. U slučaju da Povjerenstvo utvrdi da podnositelj Zahtjeva ne ostvaruje pravo na financiranje, predložit će Općinskoj načelnici da isti svojom odlukom odbije.

**VI. INFORMIRANJE O JAVNOM POZIVU**

Sve informacije o ovom Javnom pozivu mogu se dobiti u Upravnom odjelu Općine Omišalj, radnim danom od 09,00 do 15,00 h, pozivom na tel. broj 051/661-975, ili putem elektronske pošte, upitom na kristijan.loncaric@omisalj.hr.

Strankama koje su zainteresirane prijaviti se za financiranje temeljem ovog Javnog poziva preporuča se da prije podnošenja prijave upoznaju s odredbama Odluke o uvjetima, načinu i kriterijima financiranja izrade projektne dokumentacije za krovne fotonaponske elektrane na području Općine Omišalj u 2022. i 2023. godini (“Službene novine Primorsko-goranske županije“ broj 30/22) kako bi bili potpuno upoznati sa svim bitnim činjenicama vezanima za financiranje koje mogu ostvariti putem ovog Javnog poziva. Odluka je dostupna na web adresi <http://www.sn.pgz.hr/default.asp?Link=odluke&id=45364>.

Tekst ovog Javnog poziva u strojno čitljivome obliku, kao i sve njegove priloge moguće je preuzeti na mrežnim stranicama Općine Omišalj.

KLASA: 361-01/22-01/3

URBROJ: 2170-30-22-01-2

U Omišlju, 11.10.2022. godine.

**OPĆINA OMIŠALJ**